open-index/open-wikipedia-markdown huggingface dataset:
הארמייה ההררית ה-20 (ורמאכט)

**הארמייה ההררית ה-20** (בגרמנית: **20. Gebirgs-Armee**) הידועה לעיתים גם בתור **ארמיית [[לפלנד]]** (בגרמנית: **Armee Lappland**), הייתה ארמייה של הוורמאכט, שלחמה במלחמת העולם השנייה.

## היסטוריה
הארמייה נוסדה ב-14 בינואר 1942, בנורווגיה, לאחר שהגרמנים הבינו את היתרונות האסטרטגיים הרבים של חופי נורווגיה. מטרתה העיקרית של הארמייה הייתה להגן על נורווגיה מפני פלישה אפשרית של בעלות הברית. היא נאלצה לפעול בעיקר באזורים הרריים, ומכאן שמה. כמפקדה הראשון מונה אדוארד דיטל, גיבור המערכה בנורווגיה. דיטל נהרג בהתרסקות מטוס שלושה ימים לאחר מכן, את מקומו מילא לותר רנדוליץ. כאשר לחמה פינלנד לצד מדינות הציר, הרחיבה הארמייה את תחומי שליטתה גם אל מחוז לפלנד בפינלנד. הארמייה לחמה לצד הצבא הפיני נגד הצבא האדום, במהלך מלחמת החורף.

בהדרגה, כאשר התברר למנהיג פינלנד קארל גוסטף אמיל מנרהיים, שפינלנד אינה מרוויחה דבר מהמלחמה, הוא החל ליצור מגעים חשאיים עם סטלין. כבר בקיץ 1943 החל הפיקוד הגרמני העליון להכין תוכניות למקרה שפינלנד תחתום הסכם שלום נפרד עם ברית המועצות. הגרמנים תכננו להסיג את כוחותיהם צפונה על מנת להגן על מכרות הניקל בקרבת פטסאמו (אז עיר נמל בפינלנד, כיום פצ'נגה ברוסיה). במהלך חורף 1943–1944 שיפרו הגרמנים את תשתית הכבישים שבין צפון נורווגיה לצפון פינלנד תוך שימוש נרחב בכוח אדם מבין שבויי המלחמה (רבים מהם נשבו בדרום אירופה והיו עדיין במדי הקיץ שלהם, רבים גוועו), כמו כן הוקמו באזור מחסנים בהם נאגרה אספקה רבה. ולכן כאשר בספטמבר 1944 חתמה פינלנד הסכם שלום עם ברית המועצות היה רנדוליץ מוכן.

בעוד שכוחות הקרקע הגרמניים נסוגים צפונה, הקריגסמרינה מיקש את מבואות הים לפינלנד וניסה לכבוש את האי הפיני "סורסארי" (Suursaari) שבמפרץ פינלנד לפני שייפול בידיים סובייטיות, במבצע כושל המכונה "טאנה מזרח" (Tanne Ost). על אף שרנדוליץ ומפקדי הצבא הפיני ניסו לארגן נסיגה שקטה, פרצו קרבות בין כוחות גרמניים ופיניים אפילו לפני שנחתם הסכם השלום הפיני־סובייטי המקדים. הקרבות התחזקו כשהפינים ניסו לעמוד בדרישה הסובייטית שכל הכוחות הגרמניים יגורשו מפינלנד. הפינים הועמדו במצב דומה לאיטלקים והרומנים שלאחר שנכנעו לבעלות הברית, נאלצו להילחם על מנת לשחרר את אדמותיהם משלטון הכוחות הגרמניים. משימתם של הפינים הסתבכה בשל הדרישה הסובייטית להשבית את רוב הצבא הפיני, אפילו בזמן המערכה נגד הגרמנים.

המפקד הפיני, גנרל היילמאר סילאסוואו הוביל את הפעילות כנגד הגרמנים ובאוקטובר ונובמבר 1944 גרש אותם מרוב השטח הצפוני של פינלנד. בהוראתו של רנדוליץ הגיבו אנשי הארמייה ההרית בהרס שטחים נרחבים בצפון פינלנד תוך שימוש בטקטיקה של אדמה חרוכה. יותר משני שלישים ממבני המגורים באזור זה נהרסו ובירת המחוז רובניימי נשרפה עד היסוד. בנוסף לאובדן הרכוש המוערך בשווה ערך ל-$300 מיליון דולר (של שנת 1945), כ-100,000 תושבים הפכו לפליטים. לאחקר המלחמה נשפט רנדוליץ על פשעי מלחמה. לאחר הנסיגה התבצרה הארמייה בנורווגיה והמשיכה במשימתה המקורית. רנדוליץ הוחלף בינואר 1945, בידי פרנץ במה שנכנע לצבא הבריטי במאי של אותה שנה.

## מפקדים
* גנרל אוברסט אדוארד דיטל (14 בינואר 1942 - 23 ביוני 1944)
* גנרל אוברסט לותר רנדוליץ (25 ביוני 1944 - 21 בינואר 1945)
* גנרל הכוחות ההרריים פרנץ במה (21 בינואר 1945 - 8 במאי 1945)

## [[סדר הכוחות]]
### מבצע ברברוסה
במהלך מבצע ברברוסה כללה הארמייה את היחידות הבאות:
* הקורפוס ה-33
* הקורפוס ההררי ה-36
* הקורפוס ה-70
* הקורפוס ההררי נורווגיה
* הקורפוס הפיני ה-3

## קישורים חיצוניים

* הארמייה ההררית ה-20 באתר Axis History 
* הארמייה ההררית ה-20 באתר Lexikon der Wehrmacht 

20
הארמייה ה-21 (ורמאכט)

**הארמייה ה-21** (בגרמנית: **21. Armee**) הייתה ארמייה של הוורמאכט, שלחמה במלחמת העולם השנייה.

## היסטוריה
ב-13 בינואר 1945, פתח הצבא האדום ב"מבצע פרוסיה המזרחית", שמטרתו הייתה כיבוש פרוסיה המזרחית. ב-25 באפריל הסתיים המבצע וקניגסברג נפלה. בשל כך, החליטו מפקדי הוורמאכט להקים את הארמייה ה-21 שהוצבה באזור ברנדנבורג ומקלנבורג, במטרה להגן על אזור ברלין מכוחות הצבא האדום שהתקדמו מכיוון נהר הויסלה. הארמייה הוקמה על בסיס "פלגת הארמייה שטיינר" (Armeegruppe Steiner) ושרידי הארמייה הרביעית (שאר הארמייה נכנעה לסובייטים ב-27 באפריל). קורט פון טיפלסקירך מונה כמפקד הארמייה, והיא הוכפפה לקבוצת ארמיות ויסלה. טיפלסקירך לקח את התפקיד בחוסר רצון, והחל לדון על תנאי כניעה עם בעלות הברית. ב-2 במאי 1945, נכנעה הארמייה לכוחות צבא ארצות הברית.
## קישורים חיצוניים
* הארמייה ה-21 באתר lexikon-der-wehrmacht 
* הארמייה ה-21 באתר Die Deutsche Wehrmacht 
* הארמייה ה-21 באתר Axis History 

21
אנאיזוטרופיות

**אָנְאִיזוטרופיות** (מיוונית: **ανισοτροπία**; אנ = תחילית שלילה, איזו = שווה, טרופוס = כיוון) היא תכונה של תלות בכיוון. לאנאיזוטרופיות יש משמעות במספר תחומים כגון מתמטיקה, פיזיקה, אופטיקה, פיזיולוגיה ותכונות חומרים.

תופעת קיטוב האור במשקפי שמש מְקַטְּבים למשל היא אנאיזוטרופית היות שהאור העובר דרך משקפיים אלה אינו מתפשט לכל הכיוונים באותו אופן.

התכונה ההפוכה היא **[[איזוטרופיות]]**.

## קישורים חיצוניים

* 
* 

קטגוריה:סימטריה בפיזיקה
הנעה רקטית רב-שלבית

[שמאל|ממוזער|250px|משגר הלוויינים [GSLV בעל הנעה רקטית תלת־שלבית ומאיצים]]
**הנעה רקטית רב־שלבית** (באנגלית: **Multistage rocket**) היא טכנולוגיה המשתמשת במספר מנועים רקטיים על מנת להניע מערכת למסלול כלשהו. תהליך ההנעה מחולק לשלבים, כאשר כל שלב כולל הפעלה של מנוע רקטי (או מספר מנועים) הפועל באופן עצמאי. השלבים מוצבים בזה אחר זה. לעיתים ניתן השם "שלב 0" לרקטות האצה המוצבות זו לצד זו ופועלות כחלק מאותו שלב ומסייעות לתאוצה ההתחלתית.

על פי נוסחת ציאולקובסקי, השימוש בהנעה רב־שלבית מאפשר להגיע למהירות גבוהה יותר ולגובה רב יותר מאשר בשימוש בהנעה בשלב בודד גדול יותר. חלק מרקטות הקרקע־קרקע והטילים מונעים בהנעה רב־שלבית וכל משגרי הלוויינים והחלליות מונעים בהנעה רב־שלבית.

מערכות בעלות הנעה דו־שלבית ותלת־שלבית הן הנפוצות ביותר, אך גם מערכות עם 5 שלבים שוגרו בהצלחה.

## מודל פיזיקלי מפושט
כאשר:
*m_0 – מסה כוללת של הרקטה
*m_l – מסת המטען המועיל
*m_p – מסת החומר ההודף
*m_f=m_o-m_p – מסה מנוע ללא הודף או לאחר גמר בעירה (dry)
*m_s – מסת המשגר

נסמן יחס המסות:
*R=\frac {m_0}{m_f} = \frac {1+ \lambda}{\epsilon + \lambda}
* \epsilon = \frac{m_\mathrm{E}}{m_\mathrm{E}+m_\mathrm{p}} 
* \lambda = \frac{m_\mathrm{l}}{m_\mathrm{E} + m_\mathrm{p}} 

בהזנחת גרר, ותאוצת כובד קבועה, הרקטה תגיע למהירות מקסימלית:
V_{max} = I_{sp} \cdot g_0\cdot R-g_0\cdot t_b

ולגובה מקסימלי:
H_{max}=I_{sp}\cdot g_0\cdot t_b\cdot(1 - \frac {\ln R} {R -1})-0.5\cdot g_0\cdot t_b^2\cdot\sin \theta

כאשר:
* I_{sp} – מתקף סגולי
* t_{b} – זמן בעירה
* g_{0} – כוח כבידה
* \theta – זווית השיגור יחסית לקרקע

## ביצוע
הסיבה המרכזית להעדפת הנעה רב־שלבית על פני מערכת רקטית יחידה היא שבהנעה רב־שלבית ניתן להגיע למהירויות גדולות יותר, זאת משום שהיפרדות משלבים שאינם נדרשים יותר לטיל, מורידה את מסתו ומקלה עליו. הדחף של השלב השני או השלישי, לדוגמה, מספק תאוצה גדולה יותר מהדחף שיספק מנוע גדול יותר בעל שלב בודד.

החיסרון המרכזי של שימוש בהנעה רב־שלבית הוא שהשימוש במספר מנועים רב מעלה את ההסתברות לתקלה בזמן היפרדות השלבים או בהצתת המנועים. בזמן ההפרדה נעשה לפעמים שימוש בברגים פירוטכניים נפיצים, על מנת לקטוע את החיבור בין השלב לשאר הטיל. גם הטבעת המחברת ביניהם מעוצבת באופן שמאפשר הפרדה יעילה בין הטיל לשלב שהופרד.

### מבנה הנעה רב־שלבית
סידור המנועים בהנעה רב־שלבית מתוכנן באופן מותאם לדרישות תפקיד המנוע ולתנאי הסביבה בזמן פעולתו. לרוב, השלב הראשון, המותקן בתחתית המערכת, הוא הרחב ביותר ובעל המנועים הגדולים ביותר, היות שהוא נדרש לשאת משקל רב יותר – את עצמו ואת השלבים שמעליו. השלב הראשון מיועד לטוס בתוך האטמוספירה. מעליו, השלבים העליונים, להם מנועים קטנים יותר שנועדים לרוב לפעול בריק.

## דוגמאות למשגרים רב שלביים
;משגרים דו־שלביים
* סטורן IB
* פאלקון 1
* פאלקון 9
* דלתא 3

;משגרים תלת־שלביים
* סטורן 5
* GSLV
* אריאן 1
* אריאן 4

;משגרים ארבע־שלביים
* PSLV
* פרוטון (יכול להיות גם תלת־שלבי, תלוי במשימה)

## קישורים חיצוניים
* 

## הערות שוליים

קטגוריה:מנועים רקטיים
אסטרואיד כפול

[שמאל|ממוזער|250px|רשמי אומן של האסטרואיד הכפול [אנטיופה (אסטרואיד)|90 אנטיופה]]
**אסטרואיד כפול** (או **אסטרואיד בינארי**) הוא מערכת של שני אסטרואידים הסובבים מוקד משותף. האסטרואיד 243 אידה היה הראשון להתגלות כמערכת כזו על ידי הגישושית גלילאו בעת שעברה את חגורת האסטרואידים ב־1993 בעת מסעה אל צדק. מאז זוהו מערכות רבות נוספות.

מאפיין חשוב של המערכת הוא היחס בין המסות של שני הגופים המרכיבים אותו. ברוב המערכות יחס זה הוא גבוה, כלומר אסטרואיד קטן יחסית מקיף את האסטרואיד המרכזי. מערכות אלה כוללות את 22 קליופה, 45 אגניה, 87 סילוויה, 107 קמילה, 121 הרמיונה, 130 אלקטרה, 243 אידה, 283 אמה ו־379 הואנה.

במספר מערכות אחרות יחס המסה בין הגופים מתקרב לאחד, כלומר המסה שלהם דומה. ביניהם נמצאים 90 אנטיופה ו־69230 הרמס.

קיימות מספר תאוריות לגבי היווצרות מערכות אלה:
* מערכות טרנס-נפטוניאניות יכלו להיווצר בזמן היווצרות מערכת השמש על ידי התקשרות הדדית בין הגופים או במפגש בין שלושה גרמי שמיים.
* ייתכן שהלוויינים של 22 קליופה, 45 אגניה ו־87 סילוויה נוצרו מהתפרקות הגוף המרכזי לאחר התנגשות ישירה או זמן כלשהו לאחר מכן כתוצאה מחריץ שנוצר.
* תאוריה חדשה טוענת שלהרבה אסטרואידים יש נקבוביות גבוהה, כלומר תוכנם איננו מוצק אחיד ומלא. במקרה זה, אסטרואידים קרובי ארץ שסובבים בחלק הפנימי של מערכת השמש יצרו את הלוויין שלהם באופן הבא: פוטונים המופצים מהשמש גררו העלאה במהירות הסיבוב של האסטרואיד (אפקט YORP). ההאצה גרמה לפיזור חומר מקו המשווה של האסטרואיד לחלל הקרוב שם הוא נערם לגוף קטן שמקיף את האסטרואיד.

## ראו גם
* אפקט יארקוסקי
* ניסוי הסטת אסטרואיד כפול

## קישורים חיצוניים

## הערות שוליים

קטגוריה:אסטרואידים
פייר ליטבארסקי

**פייר ליטבארסקי** (בגרמנית: **Pierre Littbarski**, נולד ב-16 באפריל 1960 בברלין המערבית) הוא כדורגלן עבר גרמני ששיחק בעיקר בפ.צ. קלן בעמדת הקשר.

## קריירת מועדונים
ליטבארסקי העביר כמעט את כל הקריירה שלו כקשר התקפי בפ.צ. קלן, ונחשב לאחד מגדולי השחקנים של פ.צ. קלן בכל הזמנים. ליטבארסקי החל לשחק בקלן בשנת 1978, ושיחק בקבוצה עד לשנת 1993, למעט עונת 1986/87, אותה העביר במועדון הצרפתי ראסינג פאריס. ליטבארסקי זכה עם קלן בגביע מקומי אחד בשנת 1983, ושלוש פעמים סיים עם קלן במקום השני, בשנים 1982, 1989 ו-1990, אך מעולם לא זכה באליפות עם הקבוצה. בנוסף, ליטבארסקי הגיע עם קלן לגמר גביע אופ"א בשנת 1986, בו הפסידה קלן לריאל מדריד 5-3 בסיכום שני משחקים, אשר ליטבארסקי פתח בשניהם. ליטבארסקי שיחק בסך הכל 14 עונות במדי קלן, וצבר 406 הופעות בבונדסליגה, בהן כבש 116 שערים, ובשנת 1993 עזב את המועדון, ועבר לשחק בליגת העל היפנית, תחילה ביונייטד צ'יבה, ואחר כך בברומל סנדאיי, במדיה פרש בשנת 1997 ממשחק פעיל.

## קריירה בינלאומית
לליטבארסקי הייתה קריירה בינלאומית עשירה בנבחרת גרמניה המערבית, אותה הוא ייצג בחמישה טורנירים גדולים. במונדיאל 1982 היה חלק מחוליית התקפה עם קרל היינץ רומניגה וקלאוס פישר, שהציגה כדורגל יעיל והתקפי באותו טורניר, ונעצרה רק במשחק הגמר על ידי נבחרת איטליה. ביורו 1984 ליטבארסקי היה חלק מהנבחרת שנכשלה והודחה כבר בשלב הבתים. במונדיאל 1986 גרמניה המערבית שוב הציגה כדורגל מצוין, ושוב הפסידה במשחק הגמר, הפעם לנבחרת ארגנטינה, אך הפעם ליטבארסקי סופסל בשלבי ההכרעה על ידי המאמן פרנץ בקנבאואר. ביורו 1988 ליטבארסקי היה חלק מהנבחרת שהודחה בחצי הגמר על ידי נבחרת הולנד. במונדיאל 1990 זכה ליטבארסקי לראשונה בתואר בינלאומי לאחר טורניר מצוין מבחינה אישית וקבוצתית, כאשר נבחרתו זכתה בטורניר לאחר שגמלה במשחק הגמר לנבחרת ארגנטינה על ההפסד בגמר המונדיאל הקודם. לאחר הזכייה של גרמניה המערבית במונדיאל 1990, פרש ליטבארסקי מהנבחרת, לאחר ששיחק בה תשע שנים, וכבש 18 שערים ב-73 הופעות.

## קריירת אימון
ליטבארסקי התנסה באימון לאחר הפרישה מהמשחק, והתחיל בליגת העל היפנית, בה סיים את הקריירה כשחקן, בפ.צ. יוקוהמה. לאחר מכן שימש כעוזר מאמן בבאייר לברקוזן ובדיסבורג, ובהמשך חזר ליוקוהמה, ואימן גם בפ.צ. סידני האוסטרלית, ובאביספה פוקואוקה וסאיפה היפניות. בין השנים 2010-2012 ביצע תפקידי עוזר מאמן בוולפסבורג.

## תארים
;פ.צ. קלן
* הגביע הגרמני: 1982/83

;נבחרת גרמניה המערבית
* גביע העולם: 1990; 1982, 1986 (סגנות)

;תארים אישיים:
* שער השנה בגרמניה: 1985
* מלך הבישולים של מונדיאל 1982
* מלך השערים של אליפות אירופה בכדורגל עד גיל 21 - 1982

## קישורים חיצוניים

קטגוריה:קשרי כדורגל גרמנים
קטגוריה:כדורגלנים גרמנים
קטגוריה:כדורגלני פ.צ. קלן
קטגוריה:כדורגלני ראסינג פריז
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1982
קטגוריה:כדורגלני יורו 1984
קטגוריה:כדורגלני מונדיאל 1986
קטגוריה:כדורגלני יורו 1988
קטגוריה:כדורגלני מונדיאל 1990
קטגוריה:מאמני כדורגל גרמנים
קטגוריה:גרמנים שנולדו ב-1960
אנתוני קאלף

**אנתוני קאלף** (באנגלית: **Anthony Calf**; נולד ב-4 במאי 1959) הוא שחקן אנגלי.

## ביוגרפיה
קאלף נולד בהמרסמית' שבלונדון. הוא למד משחק באקדמיה למוזיקה ולאמנויות הדרמה של לונדון (LAMDA). בטלוויזיה הוא גילם דמות קבועה בסדרת הדרמה הרפואית "הולבי סיטי" כמייקל בוצ'אמפ ובסדרה "תחבולות חדשות" שיחק בתפקיד סטריקלנד. בנוסף מופיע קאלף בתיאטרון. בין ההצגות בהם השתתף היו המחזה "טירופו של המלך ג'ורג'" בתיאטרון המלכותי הלאומי, במחזה "חלום ליל קיץ" בתיאטרון המלכותי הלאומי וב"רוק נ' רול" בתיאטרון הדוכס מיורק. ב-2008 היה מועמד לפרס התיאטרון של "אייריש טיימס" על הופעתו במחזה "הדוד וניה" בתיאטרון גייט . ב-2015 שיחק במחזה "המלך צ'ארלס השלישי" בברודוויי.

הופעת הבכורה של קאלף בטלוויזיה הייתה בשנת 1982 בפרק "The Visitation" בסדרת המדע בדיוני "דוקטור הו". באותה שנה שיחק בתפקיד דיגבי ג'סט בעיבוד הטלוויזיוני לרומן "בו ג'סט" . עוד בטלוויזיה הופיע בתפקיד לורנס דארל בסדרה "משפחתי וחיות אחרות", פיפ במיני-סדרה "תקוות גדולות" וקולונל פיצוויליאם במיני-סדרה "גאווה ודעה קדומה" העיבוד של ה-BBC מ-1995 לרומן מאת ג'יין אוסטן. הוא שיחק בתפקידי אורח בסדרות "דוק מרטין", "המלחמה של פויל", "רציחות במידסומר" ו"פוארו" על פי ספריה של אגאתה כריסטי.

ב-2010 גילם קאלף את דמותו של שר החוץ הבריטי אנתוני אידן בגרסה המחודשת לסדרה "על אדונים ומשרתים". עוד קודם, ב-2008 גילם על הבמה את דמותו של אידן, כשהיה ראש ממשלה כשהוא מבוגר בעשרים שנה, במחזה "Never So Good" מאת הווארד ברנטון .

### חיים אישיים
קאלף נשוי לשחקנית קרוליין הרקר. לבני הזוג יש שלוש בנות לואיז אמה קאלף (נולדה בדצמבר 1983), ססיליה אן קאלף (נולדה בספטמבר 1995) ואנמון ג'ורג'ינה קאלף (נולדה ב-2000).

## פילמוגרפיה
### טלוויזיה

### קולנוע

## תפקידים בתיאטרון
* (2013–2014) Stephen Ward the Musical
* חיים פרטיים (2013) Private Lives
* גבירתי הנאווה (2012-2013) My Fair Lady
* חיים פרטיים (2012) Private Lives
* העלמה והמוות (2011) Death and the Maiden
* (2011) The Deep Blue Sea
* (2011) Les Parents terribles
* (2010) The White Guard
* (2009-2010) The Power of Yes
* (2009) Wallenstein
* (2008-2009) Gethsemane מאת דייוויד הר
* (2008) Never So Good
* הדוד וניה (2007) Uncle Vanya
* רוק נ' רול (2006) Rock’n Roll
* (2005) The False Servant
* (2003) The Hotel in Amsterdam
* (2002) A Buyer’s Market
* (2000) Cressida
* (2000) Dolly West’s Kitchen
* בגידה (1998) Betrayal
* ארץ לעולם לא - Neverland
* Cracked
* רבקה - Rebecca
* My Night with Reg
* טירופו של המלך ג'ורג' - The Madness of George III
* Green Fingers
* Another Country
* פילומנה - Filumena
* She Stoops to Conquer
* The Boy Friend
* חלום ליל קיץ

## קישורים חיצוניים

* אנתוני קאלף באתר ה-BBC

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:בוגרי האקדמיה למוזיקה ולאמנויות הדרמה של לונדון
קטגוריה:אנגלים שנולדו ב-1959
לאנאי (עיר)

**לאנאי** (באנגלית: **Lanai**, בהוואית: **Lāna'i**) הוא יישוב באי לאנאי, בהוואי, שבארצות הברית. לאנאי היא היישוב היחיד באי. באפריל 2009, לאנאי הוכרזה כאחד האתרים ההיסטוריים המצויים בסכנת ההכחדה הכי גבוהה בארצות הברית, משום שבתחומיה נמצאים שרידים של עיירת מטעים ששכנה במקום, דבר שלא נמצא באף אחד מאיי הוואי.

## אקלים
לפי שיטת קפן, לאנאי מסווגת כסוואנה טרופית (Aw).

## היסטוריה
בשנות ה-70 של המאה ה-19, רכש וולטר אם גיבסון את אדמות האי לאנאי לטובת חקלאות ועבודות חווה. בשנת 1922, היזם ג'יימס דול רכש את אדמות האי והקים בכולו מטעי אננס, עד שבשלב מסוים באי לאנאי יוצרו כ-75% מסך יבול האננס העולמי. בשל התפתחות זו, נבנתה על הרמה הגאוגרפית הגבוהה שבמרכז האי, העיר לאנאי. ג'יימס דול מונצח בפארק דול, שנקרא על שמו, שנמצא במרכז העיר.

## קישורים חיצוניים

* המדריך השלם למטייל באי לאנאי, הוואי

## הערות שוליים

קטגוריה:הוואי: יישובים
קטגוריה:ארצות הברית: יישובים לצורכי מפקד אוכלוסין
חיל הים של צבא השחרור העממי

**חיל הים של צבא השחרור העממי** (בסינית: **中国人民解放军海军**; באנגלית: **People's Liberation Army Navy**

או **PLA Navy** ובקיצור נפוץ **PLAN**) הוא הענף האחראי על לוחמה ימית של צבא השחרור העממי. שורשיו של PLAN מגיעים עד מלחמת האזרחים הסינית והוא נוסד בשנת 1950. בעשר השנים הראשונות שלו הוא קיבל סיוע מברית המועצות בהדרכה, ייעוץ, טכנולוגיה וציוד.

עד שנות ה-80 היה PLAN נחשב לחיל ים דל אמצעים, של מים רדודים בלבד, אולם בשנות ה-90, לאחר נפילתה של ברית המועצות פחתה ההתמקדות של צמרת השלטון הסיני בחששות טריטוריאליים יבשתיים ועברה במידה לא מבוטלת לעבר הגבולות הימיים. לאור זאת התקבלה החלטה אסטרטגית לחזק משמעותית את חיל הים הסיני ולהביאו לידי כח משמעותי הרתעתי באזור ובעולם בכלל, עד 2009.

עד שנות ה-90 היה חיל הים תחת חיל הרגלים של צבא השחרור העממי ומעמדו עלה להשתוות לזה האחרון עם השינוי בגישה כלפיו. כיום הצי הסיני הוא הגדול בעולם עם 350 ספינות.

## היסטוריה
### הרחבת הפעילות למים בינלאומיים
לקראת המאה ה-21, עבר PLAN תהליך מעבר לחיל ים של "מים-ירוקים" עם תחומי פעילות שמשתרעים הרחק מהמים הטריטוריאליים המסורתיים של סין.

ניצנים למגמה נראו כבר בשנים 1989–1993 בהן ערכה ספינת זנגה ביקורים בהוואי, תאילנד, בנגלדש, פקיסטן והודו. ובשנים שלאחר מכן ספינות סיניות רבות ביקרו בוולדיווסטוק, וכן בצפון קוריאה, אינדונזיה, ניו זילנד, אוסטרליה והפיליפינים. לקראת שנת 2000 כבר ערכו מסעות למלזיה, דרום אפריקה ואפילו ארצות הברית, קנדה, צרפת, איטליה ואנגליה.

במרץ 1997 החלו לראשונה משחתות מסוג LUDA ו-LUHU, יחד עם מכלית תדלוק מסוג Type 908, לערוך מסע ניווט (של 98 יום) הכולל את כל האוקיינוס הפסיפי.

בספטמבר 2012 נכנסה לשירות מבצעי נושאת המטוסים הראשונה של חיל הים - הליאונינג. בשנת 2017 הסתיימה בניית נושאת מטוסים נוספת - נושאת מטוסים 001A. בשנת 2022 הסתיימה בניית נושאת מטוסים "פוג'יין", לראשונה מתכנון סיני.

## מבנה ארגוני
left|ממוזער|259x259px|יחידות עיקריות של PLAN על פי אזורים צבאיים (על פי משרד ההגנה האמריקאי)

### ציים
לחיל הים שלושה ציים:
* **[[צי הים הצפוני]]** - תחום עיקרי: הים הצהוב, מפקדה ראשית בצ'ינגדאו
* **[[צי הים המזרחי]]** - תחום עיקרי: ים סין המזרחי, מפקדה ראשית בנינגבו 
* **[[צי הים הדרומי]]** - תחום עיקרי - ים סין הדרומי, מפקדה ראשית בזאנגג'יאנג 

### ענפים

לחיל הים מספר ענפים מרכזיים:
* כח הצוללות של PLAN
* כח היבשה של PLAN
* משמר החופים של PLAN (להבדיל ממשמר החופים של סין)
* כח הנחתים של PLAN
* חיל האוויר של PLAN

## גלריה

קובץ:RIMPAC 160720-N-KM939-138.jpg|קישור=|מלחים מהצי האמריקני משוחחים עם מלחים של הצי הסיני מהמשחתת שיאן *לאחר* תרגיל באוקיינוס השקט 2016
קובץ:140716-G-HN254-571 (14714332244).jpg|קישור=|לוחמי הקומנדו הימי
קובץ:PLANS Liaoning (CV-16) 20200428.jpg|קישור=|נושאת המטוסים Liaoning (CV-16)
קובץ:PLANS Nanchang (DDG-101) 20210427.jpg|קישור=|המשחתת Nanchang (DDG-101)
קובץ:PLANS Linyi (FFG-547) 20180420.jpg|קישור=|קורבטה מסוג Linyi (FFG-547)
קובץ:Jin (Type 094) Class Ballistic Missile Submarine.JPG|קישור=|צוללת גרעינית מסדרת Type 094
קובץ:Chinese Type 039A submarine.jpg|קישור=|צוללת Type 093
קובץ:PLAN Shenyang J-15 carrier-based fighter aircraft 20221223.jpg|קישור=|מטוס קרב מסוג Shenyang J-15
קובץ:Chinese Helicopter Lands on HMS Cornwall MOD 45150752.jpg|קישור=|מסוק של חיל הים הסיני
קובץ:PLA Marines 2025 V-J Parade CNS.png|נחתים סינים


## קישורים חיצוניים

* 

## הערות שוליים

*
ארמאן תיירי

**ארמאן תיירי** (בפלמית: **Armand Auguste Ferdinand Thiéry**, 1868, גנט – 1955, לוון) היה כומר קתולי, תאולוג, פסיכולוג, ממציא ומורה בלגי, שהיה חסיד אומות העולם.

## קורות חיים
משנת 1886 למד תיירי מתמטיקה ופיזיקה וכן משפטים באוניברסיטת לוון וקיבל תוארי דוקטור בתחומים אלה. בעצת מורהו, הכומר דזירה-ז'וזף מרסייה (Désiré-Joseph Mercier), החל תיירי ללמוד פסיכולוגיה באוניברסיטת בון בשנת 1892, ובשנת 1893 החל ללמוד תחת וילהלם וונדט באוניברסיטת לייפציג. בבון היה תיירי חבר באחוות סטודנטים קתוליים ואף ייסד שתי אחוות, אחת בלוון ואחת בבון.

בשנת 1895 חזר תיירי ללוון ומונה למשרת פרופסור במכון לפילוסופיה באוניברסיטת לוון, מכון שנוסד באותה שנה על ידי מורהו, הכומר (באותה עת קרדינל) מרסייה. הוא זכה להכרה כמומחה למשנתו של תומאס אקווינס ובמקביל לימד פסיכולוגיה ניסויית. על עבודתו המדעית זכה בתואר דוקטור של כבוד והיה חבר האגודה הפילוסופית של לוון. בשנת 1896 הוסמך לכמורה ובתקופה זו אף זכה להיפגש פעמיים עם האפיפיור לאו השלושה-עשר. 

משנת 1898 חי בבריסל תקופה ממושכת.

### פעילותו בתקופת השואה
בשנות הארבעים, לאחר כיבוש בלגיה בידי הגרמנים, כשהיה תיירי בשנות השבעים לחייו, יצר עמו קשר פעיל במחתרת הבלגית שביקש ממנו למצוא מחסה עבור גרוניה שיקארביץ' (Schicharewitsch), יהודייה מטינן (Tienen) שאותה הכיר, מהנדסת באוניברסיטת לוון. תיירי פעל למציאת מסתור עבור שיקארביץ' במנזר בלוון. שיקארביץ' המשיכה לעבוד באוניברסיטה, בחסות מסמכים מזויפים, אך במאי 1943 קיבלה זימון לשילוח למזרח, לכאורה למחנות עבודה. כשהוזהר מפני פשיטה צפויה של הגרמנים במנזר, לקח תיירי עמו את שיקארביץ' לפרבר של לוון, למעון ששימש את הכנסייה לאכסון שליחי דת שהגיעו לאזור. בהמשך המלחמה החל המעון בו הסתתרה שיקארביץ' לשמש גם את המחתרת הבלגית לפעולותיה. בעת זו נוצר צורך לפנות את שיקארביץ' מחשש לביטחונה, והיא הועברה למקומות מסתור שונים בלוון. ביוני 1944 נעצרה שיקארביץ' ונכלאה במחנה מכלן. היא כתבה גלויה לתיירי והוא הגיע לבקרה ומסר לה מזון, חפצים וכן פרטי איש קשר למקרה שתשוחרר. הודות להתערבותו, וכן למסמכי הזהות המזויפים של שיקארביץ', לא יכלו הנאצים להוכיח את יהדותה והיא שוחררה.

בנוסף לכך היה תיירי מעורב במציאת מקומות מסתור ליהודים נוספים בכל רחבי בלגיה.

### הנצחה
ב-1980 העניק יד ושם את אות חסידי אומות העולם לתיירי.

## לקריאה נוספת
*Mikhman, Dan, Gutman, Israel & Bender, Sarah, **The encyclopedia of the righteous among the nations: Rescuers of Jews during the Holocaust: Belgium**, volume 2, Yad Vashem, Jerusalem, 2005.

## קישורים חיצוניים

* 

קטגוריה:בלגים חסידי אומות העולם
קטגוריה:מצילים בשואה: בלגיה
קטגוריה:אנשי דת בלגים
קטגוריה:פסיכולוגים בלגים 
קטגוריה:מקבלי תואר דוקטור לשם כבוד מאוניברסיטת לוון
קטגוריה:בוגרי אוניברסיטת לייפציג
קטגוריה:ילידי 1868
קטגוריה:נפטרים ב-1955
המשחתות מסדרת זומוואלט

**המשחתות מסדרת זומוואלט** (באנגלית: **Zumwalt-class Destroyer**) היא סדרת משחתות של צי ארצות הברית החמושות בטילים מונחים (סימול נאט"ו למשחתות: DDG). המשחתות מסדרת זומוואלט מתוכננות כספינות רב-משימתיות עם מבנה בטכנולוגיה חמקנית. הן מיועדות ללוחמה קרקעית, לוחמת נ"מ ולוחמה ימית.

למשחתות מסדרת זומוואלט חתימת מכ"ם נמוכה במיוחד. מותקנת עליהן מערכת חשמל אינטגרלית המספקת חשמל למנועים החשמליים ולמערכות הנשק, ומערכות אלה עשויות לכלול בעתיד תותחי לייזר, תותחי מסילה, או חימוש חשמלי אחר.

המשחתת הראשונה שיוצרה נקראת "USS Zumwalt" (מכונה בנאט"ו: DDG-1000) על שם האדמירל אלמו זומוואלט. היא נכנסה לשירות באוקטובר 2016. המשחתת השנייה הושקה ונכנסה לשירות ב-26 בינואר 2019, היא נקראת "Michael Monsoor" על שם מעוטר מדליית הכבוד. המשחתת השלישית "Lyndon B. Johnson" הנקראת על שם הנשיא לינדון ג'ונסון הושקה בדצמבר 2018 וצפויה להיכנס לשירות במהלך 2024.

עלות הייצור חסרת תקדים ועומדת על 4.24 מיליארד דולר למשחתת בודדת. בתחילה תוכננו 32 משחתות, אולם בשל קיצוצים תקציביים נבנו שתיים ואחת נוספת נמצאת בבנייה, ובוטלה ההזמנה עבור 29 הנותרות.

## מבנה
### חמקנות

### מכ"ם
במקור תוכננה המשחתת להצטייד במכ"ם מסוג SPY-4 אולם ביוני 2010 הודיע הפנטגון כי הוא לא ישולב במשחתת הראשונה, DDG-1000 כדי להפחית עלויות. לאור זאת נעשו שינויים במכ"ם SPY-3 כדי להתאימו כדי שיוכל לבצע חיפוש נפח. במכ"ם החיפוש הרוחבי מוגבל, אולם הוא עדיין נותן מענה לצורכי הגנה אווירית מקומית. מערכת כזו אמורה לתת ביצועים מעולים לגילוי ולנטירול חסימות במיוחד בשימוש עם CEC (Cooperative Engagement Capability).
קובץ:3d-radarp.jpg|דיאגרמה של תצורת אלומות מכ"ם AN/SPY-3
קובץ:DD(X).png|רכיבים מתוכננים ל DDG-1000


## ראו גם
* המשחתות מסדרה 55

## קישורים חיצוניים
סרטון של DDG-1000 במשט ראשון שפורסם על ידי חיל הים, באתר Popular Science, דצמבר 2015

זומוואלט, המשחתות מסדרת
קטגוריה:חמקנות
שארל ון דן בורן

**שארל ון דן בורן** (בצרפתית: **Charles Jean Eugene Van den Borren**, 17 בנובמבר 1874 – 14 בינואר 1966) היה מוזיקולוג, מומחה למוזיקת בארוק וחסיד אומות העולם מבלגיה.

## קורות חיים
ון דן בורן היה דוקטור למשפטים, פסנתרן חובב ותלמידו של המוזיקאי ארנולד דולמטש. לאחר קריירה משפטית שנמשכה מספר שנים פנה לעסוק במוזיקה באופן מקצועי. הוא היה פרופסור למוזיקה, לימד באוניברסיטה החופשית של בריסל (ULB) ובאוניברסיטת ליאז' והיה ספרן בסניף הקונסרבטוריון המלכותי למוזיקה בבריסל.

בתו של ון דן בורן, מריאן, נישאה לסאפורד קייפ (Safford Cape), מוזיקולוג אמריקאי ומנצח תזמורת בבריסל. ון דן בורן ואשתו חיו בבית אחד עם מריאן, בעלה ושלוש בנותיה של מריאן בבית בפרברי בריסל. שם חיו גם בתקופת כיבוש בלגיה על ידי הגרמנים, בין השנים 1940–1944.

### מעורבות בפעילות הצלה בתקופת השואה
עם כיבוש בלגיה בידי הגרמנים התפטר ון דן בורן ממשרותיו באוניברסיטה ומתפקידו כספרן בקונסרבטוריום.

בקיץ 1942, כשהחל ריכוז היהודים לשם גירושם למזרח, יצר פעיל המחתרת הבלגית קשר עם ון דן בורן וביקש ממנו לסייע בהסתרת יהודים. מנובמבר 1942 עד ינואר 1943 הסתיר ון דן בורן בביתו את הילדה היהודיה בת השמונה פלוריס גריפנברג (Gryfenberg), בתם של יהודים יוצאי פולין שחיו בבלגיה. סאפורד קייפ היה בסכנת מעצר עקב אזרחותו האמריקאית, מכיוון שארצות הברית וגרמניה היו במצב מלחמה מסוף 1941. כשהגיעה המשטרה הגרמנית לעוצרו בביתה של משפחת ון דן בורן, נמלט קייפ אך פלוריס עוררה את חשדם של השוטרים עקב שערה הכהה, בניגוד לשערם הבהיר של בני המשפחה, והיה צורך להעבירה למסתור אחר.

למרות התעוררותו של חשד כלפיהם, הסתירו בהמשך בני הזוג ון דן בורן את אחותה של פלוריס, דניאל בת השלוש. הם התייחסו אליה כאל בת משפחה, בלא הבדל בינה לבין יתר ילדיה של מריאן.

### לאחר המלחמה
בשנת 1946 מונה ון דן בורן לתפקיד יושב ראש האגודה המוזיקולוגית של בלגיה. כמו כן היה חבר באגודות מוזיקליות מחוץ לבלגיה.

ון דן בורן זכה לאותות הוקרה, בהם אות מסדר לאופולד ואות הכתר הבלגי .

ב-2001 העניק יד ושם לשארל ון דן בורן ולאשתו מדלן את אות חסידי אומות העולם.

## קישורים חיצוניים

* 
* קורות חיים

קטגוריה:בלגים חסידי אומות העולם
קטגוריה:מצילים בשואה: בלגיה
קטגוריה:חברים במסדר ההצטיינות
קטגוריה:מוזיקולוגים
קטגוריה:ילידי 1874
קטגוריה:בלגים שנפטרו ב-1966
גד (צמח)

**גד** (שם מדעי: *Coriandrum*) הוא סוג של צמחים בעלי פרחים ממשפחת הסוככיים המונה מספר מינים מצומצם. המין הבולט בסוג זה הוא גד השדה, הידוע ככוסברה. מינים אחרים כוללים את גד ההרים (Coriandrum tordyloides).

## קישורים חיצוניים

קטגוריה:צמחים שתוארו ב-1753
קטגוריה:טקסונים שתוארו בידי קארולוס לינאוס
קטגוריה:סוככיים
דראפט ההרחבה של שנת 1970 ב-NBA

**דראפט ההרחבה של שנת 1970 בליגת ה-NBA** היה דראפט ההרחבה החמישי בתולדות הליגה. הדראפט התקיים ב-11 במאי 1970 בעקבות הצטרפותן הצפויה של 3 קבוצות לליגה: קליבלנד קאבלירס, פורטלנד טרייל בלייזרס ובאפלו ברייבס.

## תהליך הבחירה
בדראפט הרחבה לכל קבוצה יש אפשרות "להגן" על חלק משחקני הסגל שלה, בחירת השחקנים מתבצעת מתוך רשימת השחקנים הלא-מוגנים. לפני תחילת הדראפט יכלה כל קבוצה להגן על 7 שחקנים. במהלך הדראפט נערכו 3 סבבים של בחירה, כאשר בכל סבב בחרה כל קבוצה שחקן אחד. לאחר סיום כל סבב יכלה כל אחת מהקבוצות הוותיקות להוסיף שחקן נוסף לרשימת השחקנים המוגנים שלה. בסיבוב הראשון באפלו קיבלה את זכות הבחירה הראשונה, הפורטלנד את הבחירה השנייה וקליבלנד את השלישית. בסבבים הבאים באפלו וקליבלנד החליפו ביניהם מקומות ופורטלנד שמרה על זכות הבחירה השנייה. הדראפט נמשך עד שכל קבוצה בחרה 11 שחקנים, כך שכל אחת מהקבוצות הוותיקות איבדו במהלכו 2 או 3 שחקנים.

באפלו בחרה בדראפט את ביילי האוול, שברזומה שלו נרשמו 6 הופעות במשחק האולסטאר, אך הוא הועבר מיידית בטרייד לפילדלפיה 76' בתמורה לבוב קאופמן ובחירת סיבוב שני עתידית בדראפט. 9 שחקנים מתוך ה-11 שנבחרו בדראפט הצטרפו לקבוצה בעונת הבכורה שלה, אך רק 3 שיחקו בה יותר מעונה אחת.

קליבלנד בחרה בדראפט את דון אול, שהופיע 5 פעמים באולסטאר ואת לן צ'אפל, שהופיע באולסטאר פעם אחת. אול, הודיע על פרישה ממשחק לפני פתיחת העונה וצ'אפל שיחק מספר משחקים בלבד, בטרם נופה מסגל הקבוצה. 8 שחקנים שנבחרו בדראפט שיחקו בעונת הבחורה של הקבוצה, רק מחציתם שיחקו בקבוצה יותר מעונה אחת. בוץ' בירד, שנבחר בדראפט, הצטרף לקבוצה רק בעונת 1971/72 לאחר שהשלים שירות צבאי של שנה.

פורטלנד בחרה בדראפט את פרד הטזל, לשעבר בחירה ראשונה בדראפט ואת לארי זיגפריד, לשעבר בחירה שלישית. זיגפריד נשלח מיידית בטרייד לסן דייגו רוקטס תמורת ג'ים בארנט, ונופה מסגל הקבוצה בלא ששיחק אפילו משחק אחד. 6 שחקנים שנבחרו בדראפט שיחקו בעונת הבחורה של הקבוצה, רק מחציתם שיחקו בקבוצה יותר מעונה אחת.

## שחקנים שנבחרו בדראפט

## הערות שוליים

קטגוריה:דראפט הרחבה: NBA
קטגוריה:1970 בספורט
קטגוריה:1970 בארצות הברית
בני דגן

**בנימין (בני) דגן** (נולד ב-1957) הוא דיפלומט ישראלי. כיהן כשגריר ישראל בדנמרק, כראש המרכז למחקר מדיני וסמנכ"ל משרד החוץ וכשגריר ישראל בשוודיה.

## ביוגרפיה
דגן נולד לרינה ויהודה דגן. אביו נולד בישראל ואמו עלתה לישראל מבגדאד שבעיראק. הוא למד בגימנסיה רחביה בירושלים, שירת כקצין בצה"ל והשתחרר ב-1979. ב-1984 סיים תואר ראשון בלימודי המזרח התיכון ומדע המדינה באוניברסיטה העברית בירושלים.

ב-1985 החל לעבוד במשרד החוץ. ב-1986 מונה לנספח פוליטי בשגרירות ישראל בקהיר. ב-1988 מונה לקונסול לענייני אזור המערב התיכון של ארצות הברית בקונסוליה הכללית של ישראל בשיקגו. מילא תפקידים שונים באגף תקשורת והסברה, באגף אירופה המערבית ושימש ראש תחום סוריה ולבנון במרכז למחקר מדיני. ב-1998 מונה ליועץ לענייני המזרח התיכון בשגרירות ישראל בוושינגטון.

ב-2003 מונה לראש החטיבה למזרח תיכון במרכז למחקר מדיני. ב-2008 מונה לשגריר ישראל בשוודיה. במהלך כהונתו הותקף בעת נאום שנשא באוניברסיטת סטוקהולם על ידי סטודנטים שזרקו לעברו נעליים וספרים. ב-2012 מונה לראש המרכז למחקר מדיני וסמנכ"ל משרד החוץ. ב-2017 מונה לשגריר ישראל בדנמרק, כיהן בתפקיד עד אוגוסט 2021.

דגן נשוי לאירית, להם שני בנים ובת אחת.

## קישורים חיצוניים

* שיח מודיעין, באתר ישראל דיפנס, 26 בספטמבר 2014
* קורות חיים של בני דגן

## הערות שוליים

קטגוריה:שגרירי ישראל בשוודיה
קטגוריה:ראשי המרכז למחקר מדיני
קטגוריה:שגרירי ישראל בדנמרק
קטגוריה:בוגרי גימנסיה רחביה
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1957
דראפט ההרחבה של שנת 2011 בליגת ה-MLS

**דראפט ההרחבה של שנת 2011 בליגת ה-MLS** היה דראפט ההרחבה השמיני בתולדות ליגת ה-MLS. הדראפט התקיים ב-23 בנובמבר 2011 לרגל הצטרפותה הצפויה של קבוצת מונטריאול אימפקט לליגה.

## תהליך הבחירה
הבחירה בדראפט נעשתה על פי הכללים הבאים:

*כל קבוצה קיימת קבלה את האפשרות לבחור 11 שחקנים ולהגן עליהם מפני הבחירה. 
*שחקנים השותפים לפרויקט "אדידס ג'נריישן" קיבלו הגנה באופן אוטומטי, למעט שחקנים שסיימו את התוכנית ועברו לסגל הקבוצה הבוגר עד סוף שנת 2011.
*שחקן הפורש ממשחק לא צריך להכלל ברשימת השחקנים המוגנים. במידה ובסופו של דבר השחקן מחליט להמשיך לשחק, הקבוצה תאבד את זכות הסירוב לשחרורו.
*מספר השחקנים הזרים שכל קבוצה יכולה להעמיד לבחירה הוגבל למספר הזרים שבסגל הקבוצה פחות 3. במידה ולקבוצה היו פחות משלושה זרים הוגבל מספר הזרים האפשרי לבחירה לאחד.
*ברגע שנבחר שחקן לא-מוגן מקבוצה מסוימת לא ניתן לבחור שחקנים נוספים מאותה הקבוצה.

## שחקנים שנבחרו בדראפט

## הערות שוליים

קטגוריה:דראפט הרחבה: MLS
קטגוריה:2011 בספורט
קטגוריה:2011 בארצות הברית
ז'יל בושרי

**ז'יל בושרי** (בצרפתית: **Jules Boucherit**; 29 במרץ 1877, מורלה (Morlaix) – 1 באפריל 1962, פריז) היה כנר צרפתי, מורה לכינור וחסיד אומות העולם.

## קורות חיים
בושרי למד בקונסרבטואר של פריז, בין היתר תחת המורה ז'יל גארסה . בגיל 27 זכה בפרס הקונסרבטואר. הוא ניגן בתזמורת עם הכנר ז'אק טיבו ופעל עם הכנר מרסל שאיי (Marcel Chailley). בין תלמידיו היו ז'ינט נבה, כריסטיאן פרה (Christian Ferras), מנואל רוזנטל, מישל ורלופ (Michel Warlop), עברי גיטליס ואחרים.

### פעילותו בתקופת השואה
באוקטובר 1940, מספר חודשים לאחר תחילת הכיבוש הגרמני בבלגיה, בעת מלחמת העולם השנייה, החלה שנת הלימודים בקונסרבטואר, ולבושרי היו לפחות שבעה תלמידים יהודים. הוא המשיך ללמד אותם למרות האיסורים הגרמניים. בתירוץ שבריאותו מעורערת (הוא היה בשנות השישים לחייו) הצליח בושרי לקבל אישור להעביר את כל כיתת הלימוד שלו אל מחוץ לפריז, אל בורון-מארלוט (Bourron-Marlotte), אל מגוריה של הפסנתרנית מגדה טאליאפרו (Tagliaferro) שנאלצה לברוח לדרום אמריקה ונתנה לו רשות להתגורר שם.

בקיץ 1942, עם תחילת גירוש היהודים מפריז, ברחו תלמידים יהודים רבים של בושרי מפריז אל הבית בו התגורר בבורון-מארלוט. הוא המשיך ללמד אותם, נתן להם מחסה וסיפק את צורכיהם. תושבי האזור נמנעו מלדווח לגסטפו וכך הצליח בושרי להציל את תלמידיו.

### לאחר המלחמה
בשנת 1956 נשא בושרי את תלמידתו היהודיה דניז סוריאנו (Denise Soriano, 2006-1906), שהפכה עם הזמן לכנרת ידועה ולמורה לכינור בזכות עצמה.

בשנת 1994 הוכר ז'יל בושרי על ידי יד ושם בתור חסיד אומות העולם.

## קישורים חיצוניים

* על ז'יל בושרי באתר יד ושם 

קטגוריה:צרפתים חסידי אומות העולם
קטגוריה:מצילים בשואה: צרפת
קטגוריה:כנרים צרפתים
קטגוריה:בריטים שנולדו ב-1877
קטגוריה:צרפתים שנפטרו ב-1962
לודוויג הרביעי, הדוכס הגדול של הסן

**לודוויג הרביעי, הדוכס הגדול של הסן** (בגרמנית: **Friedrich Wilhelm Ludwig Karl, von Hessen und bei Rhein**; 12 בספטמבר 1837 – 13 במרץ 1892) היה הדוכס הגדול של הדוכסות הגדולה של הסן בין השנים 1877–1892.

## ביוגרפיה
### ילדותו
לודוויג נולד ב-12 בספטמבר 1837 בדרמשטאדט שהשתייכה ל, לקרל, נסיך הסן, ולאליזבת, נסיכת פרוסיה, בתם של וילהלם, נסיך פרוסיה ומריה אנה, נסיכת הסן-הומבורג.

### קריירה צבאית
במלחמת אוסטריה–פרוסיה פיקד לודוויג על כוח הפרשים ההסיאני, שנלחם לצד אוסטריה, ובמלחמת צרפת–פרוסיה פיקד על הדיוויזיה ה-25, שכללה את הכוח ההסיאני במסגרת הצבא הפרוסי.

### שלטונו
ב-13 ביוני 1877 מת דודו לודוויג השלישי, הדוכס הגדול של הסן, ולודוויג עלה במקומו לשלטון.

ב-13 במרץ 1892 מת לודוויג בעיר דרמשטאדט, ובנו ארנסט לודוויג, הדוכס הגדול של הסן עלה לשלטון במקומו.

## משפחתו
ב-1 ביולי 1862 התחתן לודוויג עם אליס, נסיכת הממלכה המאוחדת, בתם של אלברט, נסיך סקסה-קובורג-גותה וויקטוריה, מלכת הממלכה המאוחדת. החתונה נערכה בבית אוסבורן שבאי וייט ולאחר מכן עברו הזוג לגור בעיר דרמשטאדט שבהסן. לזוג נולדו שבעה ילדים:
* ויקטוריה (1863–1950), נישאה ללודוויג פון באטנברג, ששינה את שם משפחתו למאונטבאטן - נסיך גרמני שגר בבריטניה מגיל צעיר והגיע לתפקיד ראש הצי הבריטי. ויקטוריה הייתה אמה של לואיז, מלכת שוודיה וסבתו של פיליפ, דוכס אדינבורו.
* אליזבת (1864–1918), נישאה לנסיך הגדול סרגיי אלכסנדרוביץ', בנו של אלכסנדר השני, קיסר רוסיה. נרצחה על ידי מהפכנים בולשביקים יחד עם חברים נוספים של בית רומנוב.
* אירן (1866–1953), נישאה לבן דודה היינריך, נסיך פרוסיה, בנו של פרידריך השלישי, קיסר גרמניה.
* ארנסט לודוויג (1868–1937) ירש את אביו כדוכס הגדול של הסן. נישא לוויקטוריה מליטה, נסיכת סקסה-קובורג-גותה, גם היא נכדה של המלכה ויקטוריה.
* פרידריך (1870–1873), היה חולה במחלה ההמופיליה ונפטר מדימום פנימי בגיל שנתיים וחצי.
* אלכסנדרה (1872–1918), נישאה לניקולאי השני, קיסר רוסיה והייתה לצארינה האחרונה של רוסיה. נרצחה יחד עם משפחתה על ידי מהפכנים.
* מריה (1874–1878), מתה ממחלת הדיפטריה בגיל שלוש וחצי.

לאחר מותה של אליס ב-14 בדצמבר 1878, התחתן לודוויג ב-30 באפריל 1884 בנישואים מורגנטיים לאלכסנדרינה הוטן-צ'פסקה, אולם הנישואים בוטלו כעבור שנה בלחץ משפחתו.

## אילן יוחסין

## קישורים חיצוניים

* 

קטגוריה:דוכסים גרמנים
קטגוריה:גנרלים בצבא הפרוסי
קטגוריה:מעוטרי פור לה מריט
קטגוריה:מעוטרי צלב הברזל
קטגוריה:אבירי מסדר העיט השחור
קטגוריה:מעוטרי אות מסדר העיט האדום
קטגוריה:מעוטרי עיטור אלכסנדר נבסקי (האימפריה הרוסית)
קטגוריה:מעוטרי עיטור אנדריי הקדוש
קטגוריה:מעוטרי עיטור גיאורגי הקדוש
קטגוריה:מסדר הבירית: אבירים וגבירות זרים
קטגוריה:גרמנים במלחמת צרפת–פרוסיה
קטגוריה:גרמנים שנולדו ב-1837
קטגוריה:נפטרים ב-1892
ברנהרד הראשון, דוכס סקסוניה-מיינינגן

**ברנהרד הראשון, דוכס סקסוניה-מיינינגן** (בגרמנית: **Bernhard I, von Sachsen-Meiningen**; 10 בספטמבר 1649 – 27 באפריל 1706) היה הדוכס הראשון של סקסוניה-מיינינגן בין השנים 1675–1706.

## ביוגרפיה
### ילדותו
ברנהרד נולד ב-10 בספטמבר 1649 בגותה שהשתייכה לדוכסות סקסוניה-גותה, לארנסט הראשון, דוכס סקסוניה-גותה, ולאליזבת סופיה, נסיכת סקסוניה-אלטנבורג, בתו של יוהאן פיליפ, דוכס סקסוניה-אלטנבורג.

### שלטונו
לאחר מותו של ארנסט הראשון, דוכס סקסוניה-גותה בשנת 1675 שלטו ברנהרד ואחיו במשותף, ובשנת 1680 פוצלה הדוכסות בין שבעת האחים; פרידריך הראשון, דוכס סקסוניה-גותה-אלטנבורג, אלברכט החמישי, דוכס סקסוניה-קובורג, ברנהרד הראשון, דוכס סקסוניה-מיינינגן, היינריך, דוכס סקסוניה-רמהילד, כריסטיאן, דוכס סקסוניה-אייזנברג, ארנסט השלישי, דוכס סקסוניה-הילדבורגהאוזן, ויוהאן ארנסט, דוכס סקסוניה-זאלפלד.

ברנהרד בחר את מקום מגוריו במיינינגן, ובכך הפכה נחלתו לדוכסות סקסוניה-מיינינגן. בשנת 1681 החל ברנהרד בבניית ארמון אליזבתנבורג, לכבוד אשתו השנייה. הבנייה הסתיימה בשנת 1692, והארמון הפך למקום מושבם של דוכסי סקסוניה-מיינינגן.

ברנהרד מת ב-27 באפריל 1706, ובמקומו עלה לשלטון בנו ארנסט לודוויג הראשון, דוכס סקסוניה-מיינינגן.

## משפחתו
ב-20 בנובמבר 1671 התחתן ברנהרד עם מריה הדוויג מהסן-דרמשטדט, בתם של גאורג השני, רוזן הסן-דרמשטדט וסופיה אלאונורה מסקסוניה. ממנה היו לו 7 ילדים:
* ארנסט לודוויג הראשון, דוכס סקסוניה-מיינינגן (7 באוקטובר 1672 - 24 בנובמבר 1754).
* ברנהרד (28 באוקטובר 1673 - 25 באוקטובר 1694).
* יוהאן ארנסט (29 בדצמבר 1674 - 8 בפברואר 1675).
* מריה אליזבת (11 באוגוסט 1676 - 22 בדצמבר 1676).
* יוהאן גאורג (3 באוקטובר 1677 - 10 באוקטובר 1678).
* פרידריך וילהלם, דוכס סקסוניה-מיינינגן (16 בפברואר 1679 - 10 במרץ 1746).
* גאורג ארנסט (26 במרץ 1680 - 1 בינואר 1699).

לאחר מותה של אשתו ב-19 באפריל 1680, התחתן ברנהרד ב-25 בינואר 1681 עם אליזבת אלאונורה, רוזנת בראונשווייג-וולפנביטל, בתם של אנטון אולריך, דוכס בראונשווייג-וולפנביטל ויוליאנה משלזוויג-הולשטיין-זונדרבורג-נורדבורג. ממנה היו לו 5 ילדים:
* אליזבת ארנסטינה (3 בדצמבר 1681 - 24 בדצמבר 1766).
* אלאונורה פרדריקה (2 במרץ 1683 - 13 במאי 1739).
* אנטון אוגוסט (20 ביוני 1684 - 7 בדצמבר 1684).
* וילהלמינה לואיזה (19 בינואר 1686 - 5 באוקטובר 1753).
* אנטון אולריך, דוכס סקסוניה-מיינינגן (22 באוקטובר 1687 - 27 בינואר 1763).

## אילן יוחסין

## קישורים חיצוניים

קטגוריה:דוכסים גרמנים
קטגוריה:ילידי 1649
קטגוריה:נפטרים ב-1706
דראפט ההרחבה של שנת 2010 בליגת הפיתוח של ה-NBA

**דראפט ההרחבה של שנת 2010 בליגת הפיתוח של ה-**NBA הוא דראפט ההרחבה החמישי בתולדות ליגת הפיתוח של ה-NBA. הדראפט התקיים ב-31 באוגוסט 2010 בעקבות הצטרפותה הצפויה של קבוצת טקסס לג'נדס לליגה בעונת 2010/11. המועמדים לבחירה בדראפט היו 14 שחקני קבוצת לוס אנג'לס די-פנדרס, שעמדה בפני השעיית פעילות.

רשימת השחקנים שנבחרו כללה 2 שחקנים ששיחקו באותה שנה במשחק האולסטאר של ליגת הפיתוח: ג'ו קרופורד ודיימון סימפסון.

## שחקנים שנבחרו בדראפט

## הערות שוליים

קטגוריה:דראפט הרחבה: NBADL
קטגוריה:2010 בספורט
קטגוריה:2010 בארצות הברית
גולדפרב גרוס זליגמן

**גולדפרב גרוס זליגמן ושות**' הוא משרד עורכי הדין השוכן בתל אביב שנוצר ממיזוג בין המשרדים "גולדפרב, לוי, ערן, מאירי, צפריר ושות'" (שהוקם ב-1972) ומשרד "מ. זליגמן ושות'" (1930), שהתמזגו בשנת 2011 למשרד "גולדפרב זליגמן ושות' עורכי דין". ב-2023 התמזג עם משרד "גרוס ושות' עורכי דין" (1979), כשהמשרד המשולב היה המשרד הגדול בישראל עד הדירוג של שנת 2025, עת ירד למקום השלישי, אחרי "מיתר עורכי דין" ו"הרצוג, פוקס, נאמן ושות'". הפירמה החדשה נקראת מצירוף שמות המשפחה של מייסדי המשרדים הוותיקים; עו"ד גולדפרב, עו"ד ד"ר יוסף גרוס ועו"ד מקס זליגמן.

בראש המשרד עומדים **עו"ד יודי לוי**, **עו"ד ד"ר עמיר צפריר** ו**עו"ד דוד חודק**, יושבי ראש הפירמה, **עו"ד צבי בר-נתן**, **עו"ד ([[רואה חשבון|רו"ח]]) אסתר קורן** ו**עו"ד ד"ר איל שנהב**, סגני יו"ר הפירמה, **עו"ד לוי אמיתי**, **עו"ד איה יופה** ו**עו"ד טל עצמון**, השותפים המנהלים של הפירמה.
במשרד 490 עורכי דין, מתוכם 220 שותפים ו-78 מתמחים.
המשרד נמנה עם המשרדים המובילים בישראל בתחומי המשפט השונים בהם הוא עוסק, לפי דירוגים בין-לאומיים ומקומיים דוגמת – Chambers and Partners, The Legal 500, IFLR 1000, BDIcode, Dun's 100 ואחרים.
מבין שורות המשרד יצאו שופטי בית המשפט העליון יואל זוסמן ואלפרד ויתקון.

בעשור השני של המאה ה-21, התפרסם המשרד בעקבות ייצוגו של ראש ממשלת ישראל לשעבר אהוד אולמרט.

המשרד מתמקד בארבעה תחומי ליבה – חברות ושוק הון בישראל ובעולם; ליטיגציה לסוגיה; נדל"ן, תכנון ובנייה על כל היבטיהם; מיסים בישראל ומחוצה לה; ולצידם התמחויות בתחומי תעשייה, דיני עבודה ורילוקיישן, היי-טק והון סיכון, תאגידים, מיזוגים ורכישות, הגבלים עסקיים ותחרות, תשתיות, רגולציה, קניין רוחני ופרטיות, אנרגיה, מימון, בנקאות ופיננסים, ביטוח וניהול סיכונים, משפט מנהלי, מכרזים ושלטון מקומי, תובענות ייצוגיות ותביעות נגזרות, לשון הרע, דיני סביבה וקיימות ועוד.

## קישורים חיצוניים
* 
* 
* 
* 

## הערות שוליים

קטגוריה:משרדי עורכי דין בישראל
קטגוריה:שותפויות ישראליות
קטגוריה:ישראל: חברות שהוקמו ב-1930
מארי-לואיז קארבה

**מארי-לואיז קארבה** (בצרפתית: **Marie-Louise Carven**; נולדה בשם "כרמן דה תומאסו" (Carmen de Tommaso), 31 באוגוסט 1909, שאטלרו  – 8 ביוני 2015, פריז), הייתה מעצבת אופנה וחסידת אומות העולם מצרפת.

## קורות חיים
קארבה עיצבה בגדים בשותפות עם אחיה, אמן האוונגארד הצרפתי רובר מאלה-סטבן , שהיה ארכיטקט בבית הספר הלאומי הגבוה לאמנויות היפות בפריז. בשנת 1941 פתחה את חנות ההוט קוטור הראשונה שלה, בפריז, ובשנת 1945 פתחה חנות נוספת בשאנז אליזה. היא הייתה ידועה בשימוש שלה באריגים כגון תחרה ומכיוון שהייתה בגובה 1.55 מטר, נטתה לעצב בגדים לנשים קטנות מידות. קארבה הייתה מעצבת הבגדים הפריזאית הראשונה שרשמה פטנט על חזיית פוש אפ. בין לקוחותיה היו זמרות, שחקניות קולנוע ונשות חברה רבות, בהן אדית פיאף, לסלי קארון, מרטין קרול  ועוד. כמו כן הייתה קארבה יצרנית בשמים. את חוש השיווק המפותח שלה הפגינה ביום השנה העשירי לשחרור פריז, בשנת 1954, כששחררה מעל פריז במצנחים דוגמיות של בשמים מתוצרתה. לאחר שנה יצרה קו אופנה לצעירים והחלה למכור זיכיונות ליצרנים בכל רחבי העולם. בעיצוביה השתמשה בסגנונות אקזוטיים מתרבויות אפריקה ודרום אמריקה.

בשנת 1955 עיצבה קארבה את התלבושות לסרט בנות השטן.

### פעילות להצלת יהודים במהלך מלחמת העולם השנייה
למרות חוקי הגזע של משטר וישי המשיכה מארי-לואיז קארבה להעסיק בשנות מלחמת העולם השנייה יהודי ממוצא רומני שהתאזרח בצרפת בשנת 1926. היהודי, אנרי בריסיאנה (Bricianer), סבר שהוא מוגן מפני גירוש עקב אזרחותו הצרפתית, אך החל מקיץ 1942 גורשו יהודים מצרפת למחנות ההשמדה - אזרחים וזרים כאחד.

באוקטובר 1943 נעצרה אמו של בריסיאנה בניס והועברה למחנה דראנסי. היא גורשה לאושוויץ במשלוח מספר 60. שוטרים צרפתים הגיעו לבית משפחת בריסיאנה בפריז כדי לעצור את בני הזוג וחמשת ילדיהם. המשטרה נתנה למשפחה ארכה של 24 שעות ובריסיאנה פנה למארי-לואיז קארבה. קארבה ארגנה מקומות מסתור ליתר בני משפחתו ורובם הוסתרו אצל אמה ודודיה. קארבה אפשרה לבריסיאנה להתגורר בחשאי בחנותה ולהמשיך לעבוד בחנות. תמורת עבודתו יכול היה בריסיאנה להרוויח כסף ולסייע בפרנסת משפחתו. בני משפחת בריסיאנה השיגו מסמכים מזויפים ושרדו עד השחרור.

## הכרה
בשנת 1978 קיבלה קארבה את אות מסדר האמנויות והספרות ובשנת 2009 - את אות לגיון הכבוד.

ב-2000 הכיר יד ושם במארי-לואיז קארבה בתור חסידת אומות העולם.

## קישורים חיצוניים

* פעילותה של מארי-לואיז קארבה להצלת יהודים בתקופת השואה, באתר יד ושם 
* 

קטגוריה:צרפתיות חסידות אומות העולם
קטגוריה:מצילים בשואה: צרפת
קטגוריה:מתנגדים לנאצים
קטגוריה:מעוטרי אות לגיון הכבוד
קטגוריה:מעוטרי מסדר האמנויות והספרות
קטגוריה:מעצבות אופנה צרפתיות
קטגוריה:צרפתיות שנולדו ב-1909
קטגוריה:צרפתיות שנפטרו ב-2015
קטגוריה:צרפתים שנפטרו ב-2015
ניב שולמן

**יניב "ניב" שולמן** (באנגלית: **Yaniv "Nev" Schulman**; 26 בספטמבר 1984) הוא מפיק, צלם ושחקן יהודי-אמריקאי. ידוע בעיקר בזכות הסרט הדוקומנטרי "קאטפיש" משנת 2010.

## ביוגרפיה
שולמן נולד למשפחה יהודית בניו יורק שבארצות הברית. אחיו הגדול הוא הקולנוען, אריאל שולמן . לאחר שלמד ריקוד במשך חמש שנים, החל לעסוק בצילום. בשנת 2004 החל לצלם ריקוד והתערה עם קהילת הבלט העכשווית בניו יורק.  

שולמן הוא חבר מייסד של ועדת המנהיגות הצעירה של ארגון הנוער "שחרר את האלימות" (בתרגום חופשי).

בשנת 2010 יצא לאקרנים הסרט התיעודי "קאטפיש", המתאר מערכת יחסים רומנטית שניהל שולמן באמצעות אתר הרשת החברתית המקוונת פייסבוק. הסרט הוצג לראשונה בפסטיבל הסרטים בסאנדנס 2010 וזכה לביקורות חיוביות, לצד תהיות באשר לאמינותו. 

שולמן מנחה תוכנית בערוץ MTV העוסקת במערכות יחסים מקוונות.

## קישורים חיצוניים

* 

קטגוריה:שחקני קולנוע וטלוויזיה יהודים אמריקאים
קטגוריה:צלמים אמריקאים
קטגוריה:מתחרי רוקדים עם כוכבים (ארצות הברית)
קטגוריה:אמריקאים שנולדו ב-1984
דמעות (שיר של מירי מסיקה)

"**דמעות**" הוא סינגל שהוקלט על ידי הזמרת הישראלית מירי מסיקה, מתוך אלבומה החמישי, סימנים על החול. השיר יצא לאור ב-12 במאי 2014, כסינגל השני מתוך האלבום, על ידי חברת התקליטים עננה.

עם יציאתו נכנס השיר אל המקום השני במדיה פורסט, השני ברדיו אמצע הדרך, והשלישי ברשת ג'.

## רקע וכתיבה
השיר יצא ב-12 במאי 2014, כחודש וחצי לפני צאת האלבום. הסינגל הוא שיתוף פעולה בין מסיקה לזמרת-יוצרת קרן פלס, חברתה, לאחר שלא שיתפו פעולה מאז אלבומה השלישי של מסיקה, חדשות טובות.

את השיר הפיק אורי זך, שעשה זאת עם שאר שירי האלבום סימנים על החול, פרט ל-"אני שלך".

## וידאו קליפ
הוידאו קליפ המלא שצולם עבור השיר יצא לאור ב-22 ביולי 2014, תחת בימויו של עמית עיני. בקליפ מסיקה שרה מול המצלמה כשדמעות נוצצות בעיניה, ורקדניות בלבוש לבן ותסרוקות מוגבהות רוקדות ונעות כשמלמעלה מטפטפים וזורמים עליהן מים.

## מיקומי שיא

## קישורים חיצוניים

* הקליפ לשיר ב-YouTube
* מילות השיר באתר "שירונט"
* יהל כהן, מירי מסיקה בסינגל שני מתוך אלבומה החדש: "דמעות", באתר פרוגי, 12 במאי 2014
* 

## הערות שוליים

קטגוריה:שירי 2014
קטגוריה:סינגלים מ-2014
קטגוריה:שירי מירי מסיקה
קטגוריה:שירים בעברית
קטגוריה:שירים שנכתבו על ידי קרן פלס
קטגוריה:שירים על בכי
מל פרר

**מל פרר** (אנגלית: **Mel Ferrer**; 25 באוגוסט 1917 – 2 ביוני 2008) היה שחקן קולנוע, תיאטרון וטלוויזיה, במאי ומפיק אמריקאי.

## ביוגרפיה
פרר נולד בשם ** Melchor Gastón Ferrer** לאב, רופא ממוצא קובני ולאם אמריקאית. הוא למד באוניברסיטת פרינסטון והחל להופיע שם בתיאטרון.

בגיל עשרים ואחת החל להופיע כרקדן בהפקות בברודוויי אך מחלת הפוליו קטעה את הקריירה שלו כרקדן והעניקה לחזותו מראה מעט קפוא. תקופה מסוימת התגורר במקסיקו וב-1946 החל לביים בברודוויי. הוא ביים את סיראנו דה ברז'ראק בכיכובו של חוזה פרר (אין קשר משפחתי ביניהם).

ב-1949 החל להופיע בסרטים. סרטו הראשון היה "גבולות אבודים". ב-1952 הופיע בסרט "סקרמוש". ב-1953 הופיע בסרט לילי כבובנאי המתאהב בנערה צעירה (לסלי קארון) ומתקשר אתה באמצעות הבובות.

ב-1956 הופיע כנסיך אנדריי בסרט מלחמה ושלום לצד אשתו דאז אודרי הפבורן והנרי פונדה. ב-1966 גילם את דמותו של הצייר אל גרקו בסרט שאותו אף הפיק. ב-1964 השתתף בסרט "נפילת האימפריה הרומית".

ב-1959 ביים את הסרט "היכלי ירק" בכיכובה של אודרי הפבורן, שהיה כישלון אמנותי וקופתי. ב-1964 שיחק בסרט "סקס והנערה הרווקה לצידה של נטלי ווד. ב-1967 הפיק את הסרט המצליח "בודדה באפלה" בכיכובה של אודרי הפבורן כעיוורת המצליחה להתגבר על שודדים.

הוא הופיע גם בסדרות טלוויזיה כמו פאלקון קרסט וקולומבו.

למל פרר יש כוכב בשדרת הכוכבים של הוליווד.

## משפחה
פרר היה נשוי חמש פעמים. אשתו הרביעית הייתה אודרי הפבורן. הם נישאו ב-1954 והתגרשו ב-1968. ב-1960 נולד בנם המשותף שון הפבורן פרר.

## קישורים חיצוניים

* 
* 

קטגוריה:אמריקאים ילידי ניו ג'רזי
קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:אישים שהונצחו בשדרת הכוכבים של הוליווד: קולנוע
קטגוריה:שחקני תיאטרון אמריקאים
קטגוריה:מפיקים אמריקאים
קטגוריה:אמריקאים ממוצא קובני
קטגוריה:אמריקאים שנולדו ב-1917
קטגוריה:אמריקאים שנפטרו ב-2008
קורשן

**קורשן** (בליטאית: , קורשנאי; בפולנית: **Kurszany**, קורשני) היא עיר קטנה במחוז שאולאי שבצפון מערב ליטא, בה התקיימה עד השואה קהילה יהודית גדולה.

## תולדות היישוב
העיר נזכרת לראשונה במאה ה-16. מראשיתה נודעה העיר בתעשיית הקדרות שבה. מסוף המאה ה-18 הייתה העיר בבעלות משפחת האצולה גרוזבסקי.

## יהודי קורשן
בין מלחמות העולם נמנו בעיר כ-900 יהודים, כשליש מתושביה, והתקיימה בה פעילות ציונית, תוך קיום בית ספר עברי. פעילות זו נאסרה עם סיפוח ליטא לברית המועצות ביוני 1940.

ב-26 ביוני 1941, כמה ימים לאחר פרוץ מבצע ברברוסה, נכבשה העיר בידי הגרמנים, ואלו רצחו מיד מספר יהודים בה. לאחר מכן, העבידו הליטאים את יהודי העיר בעבודות כפייה.

בהמשך, רוכזו הגברים היהודים מהעיר מגיל 12 ומעלה בבניין בית המדרש המקומי, תוך העלמת החולים, שליחת 15 גברים לשאולאי, ורצח כל יתר הגברים בשתי קבוצות עד 16 ביולי 1941.

הנשים והילדים היהודים שנותרו בעיר רוכזו בגטו צפוף שהוקם בה, אשר ממנו הועברו ב-15 באוגוסט 1941 לגטו זאגר, שם נרצחו בעת חיסול הגטו ב-2 באוקטובר 1941.

## קישורים חיצוניים

* 
* 
* 
* 
* 

קטגוריה:ליטא: ערים
קטגוריה:קהילות יהודיות בליטא
קטגוריה:שואת יהודי ליטא
קטגוריה:מחוז שיאוליאי
קטגוריה:קהילות יהודיות שהושמדו בשואה
כף עץ

[ממוזער|מודל של [כף עץ לקידום מכירות.]]
ממוזער|כפות עץ

**כף עץ** היא כלי נפוץ בהכנת מזון. כף העץ היא גרסה מוגדלת של כף האכילה, אשר עשויה מעץ ומשמשת בעיקר לערבוב.

## היסטוריה
כפות העץ הן זולות וקלות לעיצוב, מה שהפך אותן לנפוצות מאוד לכל אורך ההיסטוריה.

הקלטים בעידן הברזל (המאה ה-3 לפני הספירה) בבריטניה עשו בהן שימוש. מצקת קטנה שנמצאה בכפר אגם גלסטונברי משמשת כעדות לכך. כפות עץ מהתקופה הרומית נמצאו בחפירות בלונדון. האנגלו סקסים היו עובדים טובים בעץ, כמו הוויקינגים, וייצרו כפות עץ לשימוש ביתי.

## שימושים
לכף העץ ישנם שימושים מעשיים בתחום הבישול כמו גם שימושים סמליים באומנות ובתרבות.

### בישול
היום, כפות העץ הן בגודל בינוני עד גדול ומשמשות לערבוב מרכיבים בבישול או באפייה. חלק מכפות העץ שטוחות וחלק בעלות גומה קטנה במרכז.
left|ממוזער|מספר כפות עץ בצורות שונות ולמטרות שונות.
לפני שמערבלי מזון אלקטרוניים נהיו נפוצים, כפות העץ שימושו לעיתים לעירבול חמאה וסוכר, במתכונים כגון חמאה פריכה או עוגת ספוג.

כפות העץ עדיין משמשות לערבוב סוגים שונים ורבים של מזון ומשקאות, בעיקר מרקים ופשטידות, למרות שהן סופגות ריחות חזקים כגון בצל ושום. כפות עץ עדיפות לשימוש בגלל הרב שימושיות שלהן. טבחים משתמשים בכפות עץ להכנת ריזוטו, משום שהן לא מעבירות חום כמו כפות ממתכת. כמו כן, אפשר להשתמש בהן בבטחה עם מחבתות וסירים המצופים טפלון כי הן לא שורטות את התחתית שלהם. תכונה זאת שימושית בעת הכנת מנות כמו ביצה מקושקשת.

ניתן לטפל בכפות העץ כך שהן לא יספגו נוזלים קרים בעזרת קוקוס ושמן מינרלים. שמני ייבוש אכילים כגון שמן קנאביס, שמן אגוזים ושמן פשתן משמשים ליצירת גימור עמיד יותר. לקבלת התוצאות הטובות ביותר יש לתת לשמני הייבוש להתפלמר לפני שמשתמשים בכף. יש להימנע משמנים צמחיים אחרים, מפני שהם יעברו הסריה וידלפו למזון. אם חתיכות של עץ נראות לאחר שטיפה או רתיחה, ליטוש קל ושימוש בשמן קוקוס ימנעו מהכף להפוך למחוספסת ומכוסה בחיידקים.

### כף העץ בתרבות ובאמנות

[ממוזער|עובדים צובעים כפות עץ. [סמיונוב (עיר)|סמיונוב, רוסיה, 1896.]]
כפות עץ נעשו כמעט בכל אומה על פני כדור הארץ, ובניגוד לכפות כסף, בדיל או זהב, הן מייצגות את האומן הפשוט ואת החיים של האנשים הפשוטים.

כל אזור, ולפעמים כל כפר, ייצר כף עץ בסגנון משלו. בכפות עץ אפריקאיות רבות מגולפות חיות בר והן מכוונות לשוק התיירותי. כפות אחרות משמשות ככפות טקסיות ומכילות הרבה סמלים. כפות צבועות ייחודיות נעשו באזור חוחלומה ברוסיה במשך 200 שנה, במקור הן יועדו לשימוש ביתי ולאחר מכן הן הפכו לאובייקט תיירותי.

באופן מסורתי, כפות אהבה שימשו כמתנה רומנטית בוויילס. כל כפית הכילה משמעויות שונות שבוטאו בסמלים שונים על הכף. למשל: שרשרת סימלה רצון להיות ביחד לנצח, יהלום סימל עושר או מזל טוב, צלב סימל אמון, פרח סימל חיבה ודרקון סימל הגנה. מלחים רבים גילפו כפות אהבה בזמן שהותם בספינה ושילבו סמלים כגון עוגנים וספינות בכפות האהבה שלהם. למרות הסגנון הייחודי של כפות האהבה הוולשיות, סגנונות אחרים של כפות אהבה נעשו בסקנדינביה, במזרח אירופה ובייחוד ברומניה.

באזורים מסוימים, בעיקר של חבר העמים הבריטי וארצות הברית, פרס "כף העץ" ניתן כפרס תנחומים עבור האדם או הקבוצה שהגיעו למקום האחרון.

## קישורים חיצוניים

עץ
קטגוריה:העץ בשירות האדם